LV Eiropas Savienības Oficiālais Vēstnesis C 244/23

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 244/09)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas (1).

KOPSAVILKUMS

PADOMES REGULA (EK) Nr. 510/2006

“ZNOJEMSKÉ PIVO”

EK Nr.: CZ-PGI-005/0376-14.10.2004

AĢIN ( X ) ACVN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Úřad průmyslového vlastnictví Adrese: Antonína Čermáka 2a CZ-160 68 Praha 6-Bubeneč Tālrunis: (420) 220 38 31 11 Fakss: (420) 221 32 47 18 E-pasts: posta@upv.cz

2. Grupa:

Nosaukums: Starobrno, a. s. Adrese: Hlinky 160/12 CZ-661 47 Brno Tālrunis: (420) 543 51 61 11 Fakss: (420) 543 21 10 35 E-pasts: starobrno@starobrno.cz Sastāvs: ražotāji/pārstrādātāji ( X ) citi ( )

Tas attiecas uz Regulas (EK) Nr. 510/2006 5. panta 1. punktā paredzēto izņēmumu, jo ģeogrāfiskajā apgabalā ir tikai viens ražotājs. Komisijas Regulas (EK) Nr. 1898/2006 2. panta prasības ir ievērotas, jo pieteikuma iesniedzējs ir vienīgais ražotājs konkrētajā ģeogrāfiskajā apgabalā un alu “Znojemské pivo” ražo konkrētajā teritorijā saskaņā ar turpmāk aprakstīto metodi, izmantojot vietējos ūdens resursus un izejvielas, kurām piemīt norādītā kvalitāte un īpašības, kas piešķir alum “Znojemské pivo” tā savdabību un atšķir to no alus, kuru ražo apkārtējos apgabalos. Ražojuma oriģinalitāte pamatojas uz daudzu gadsimtu ilgu pilsētnieku alus korporatīvās ražošanas tradīciju minētajā teritorijā. Nosaukums“Znojmo alus” (“Znojemské pivo”) tradicionāli ir saistīts vienīgi ar minēto ģeogrāfisko apgabalu.

3. Produkta veids:

2.1. grupa — alus

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Znojemské pivo”

4.2. Apraksts: Galvenie ražotie “Znojemské pivo” alus veidi ir “izlejamais gaišais alus”(výčepní světlá), “izlejamais tumšais alus”(výčepní tmavá), “lāgera tipa alus”(ležáky).

Izejvielas, kas tiek izmantotas ražošanā:

iesals — izmantotais iesals tiek ražots no divkanšu vasaras miežiem; iesala īpašībām jāatbilst šādām vērtībām:

Ekstrakts sausā iesalā (svara %) min. 78,0 Kolbaha indekss (%) 38,0 ±3 Diastāzes aktivitāte (WK vienības) min. 220 Faktiskais atšķaidījums (%) maks. 82 Drupanums (%) min. 80,0

ūdens — izmantoto ūdeni iegūst no pašvaldības dzeramā ūdens tīkla;

apiņi — miltu vai ekstrakta veidā izmantotās šķirnes ir Žatecas vidēji agrais sarkanais apinis un apinis “Magnum Hallertau”, kas piešķir alum “Znojemské pivo” tā maigo rūgtumu.

Alus veidu īpašības

Izlejamais gaišais alus:

blīvums (ekstrakta %): 8–10 %;

alkohola saturs (tilp. %): 3,2–4,0;

rūgtās vielas (EBC vienības): 17–25;

krāsa (EBC vienības): 8–12;

CO2 saturs (mg/l): 4,8–5,5;

labi fermentēts vieglais alus, kas ir maigi rūgtens ar apiņu aromātu un jauku putu cepurīti, harmonisku garšu un vidēji stiprs.

Izlejamais tumšais alus:

blīvums (ekstrakta %): 9–10 %;

alkohola saturs (tilp. %): 3,8–4,0;

rūgtās vielas (EBC vienības): 18–25;

krāsa (EBC vienības): 35–90;

CO2 saturs (mg/l): 4,4–5,5

tumšais alus tumšsarkanā krāsā ar maz izteiktu rūgtumu, patīkamu, karamelizētu apiņu garšu un aromātu un vidēji stiprs.

Lāgera tipa alus:

blīvums (ekstrakta %): 11–12 %;

alkohola saturs (tilp. %): 4,5–5,0;

rūgtās vielas (EBC vienības): 23–30;

krāsa (vienības): 11–14;

CO2 saturs(mg/l): 4,4–5,5;

vidēji fermentēts alus ar sabalansētu garšu, vidēji rūgts vai ar izteiktāku rūgtumu, ar skaidri izteiktu aromātu un līdzsvarotu garšas kvalitāti, vidēji blīvs, stiprs un ar jauku putu cepurīti.

4.3. Ģeogrāfiskais apgabals: Znojmo rajons

4.4. Izcelsmes apliecinājums: Ražotājs reģistrē visu izejvielu piegādātājus un galaproduktu pircējus. Tas ievieš kontroles sistēmu ražošanas laikā. Brno Valsts lauksaimniecības un pārtikas inspekcijas birojs (Státní zemědělská a potravinářská inspekce) veic pārbaudi ražošanas laikā un specifikācijas pārbaudi. Atbilstīgi likumam ražotāja dati tiek norādīti uz katra produkta. Apiņu pētniecības institūts (Výzkumný ústav chmelařský), kas atrodas Žatecā, regulāri kontrolē Čehijas apiņu izcelsmi un pārbauda šķirņu tīrību.

4.5. Ražošanas metode: Alus “Znojemské pivo” ražošanā izmanto trīs galvenās izejvielas: iesalu, kura kvalitāte atbilst iepriekš norādītajām īpašībām un kuru ražo no divkanšu vasaras miežiem, apiņu šķirnes “Žatecas vidēji agrais sarkanais apinis” un “Magnum Hallertau” un ūdeni bez papildu apstrādes, ko iegūst no pašvaldības dzeramā ūdens tīkla. Alus ražošana sākas alus darītavas telpā, kurā vispirms iesals tiek sasmalcināts un sajaukts ar ūdeni. Pēc tam šajā telpā tiek veikts klasisks divu posmu novārījuma sagatavošanas process, kas ļauj sasniegt optimālo temperatūru iesala vielu ekstrakcijai. Visnozīmīgākais tehnoloģiskais posms ir misas bez apiņiem (ar ūdeni sajaukts iesala ekstrakts) un apiņu vārīšana. Galaproduktu sauc misa ar apiņiem. Misa ar apiņiem tiek filtrēta un atdzesēta, un fermentācija var sākties. Znojmo pilsētā pirmā fermentācija notiek klasiskā tvertnē, kurā atrodas atdzesēta misa ar apiņiem, kam tiek pievienots raugs. Pirmā fermentācija notiek atvērtās tvertnēs un ilgst aptuveni septiņas dienas. Rauga iedarbībā iesala cukurs transformējas alkoholā, un kā blakusprodukts atbrīvojas CO2. Izmantotais alus raugs pieder Saccharomyces cerevisiae uvarum ģintij un ir zemās fermentācijas raugs. Pirmās fermentācijas beigās tvertne ir atdzesēta, raugs atrodas tās apakšā (no kurienes radies zemās fermentācijas termins), un “jaunalus” tiek pārsūknēts uzglabāšanas tvertnē, kur notiek nogatavināšana. Alus nogatavināšana ilgst no 30 līdz 90 dienām atkarībā no alus veida; procesa gaitā galvenais ir saglabāt zemu temperatūru (aptuveni 2 °C). Alus nogatavināšanas mērķis ir iegūt optimālas organoleptiskās īpašības, sasniegt piesātinājumu ar ogļskābo gāzi un dzidrināt. Pirms alus pārliešanas tādos transportēšanas iepakojumos kā mucās vai pudelēs raugs ir jāatdala no jaunalus, izmantojot filtrēšanu. Pēc tam alus tiek stabilizēts un pasterizēts, lai palielinātu tā koloidālās un mikrobioloģiskās saglabāšanas ilgumu. Alus nogatavināšanu pabeidz uzglabāšanas tvertnēs Znojmo pilsētas vēsturiskajos pagrabos. Alu iepilda mucu vai pudeļu iepildīšanas iekārtās un pēc tam piegādā klientam.

4.6. Saikne: Pirmā norāde, kas liecina par alus darīšanu Znojmo pilsētā, parādās 1278. gadā. Grāmatā ar nosaukumu “Losung”, kas attiecas uz karaļa Čārlza IV (1363. gads) laiku, ir sniegts māju un pilsētnieku saraksts, kuriem ir tiesības darīt alu, un viņu vidū alus darīšanas meistars Hostan (kura vārds ir kļuvis par alus un Znojmo pilsētas alus darītavas simbolu). 1629. gadā pilsētā ir divas neatkarīgas pilsētnieku korporatīvās alus darītavas. 1924. gadā abas šīs alus darītavas apvienojas, un Znojmo pilsēta kļūst par alus darīšanas centru Dijes upes lejtecē. 1993. gadā sabiedrība “HOSTAN, s.r.o.” pēc tās privatizācijas atjauno pilsētnieku alus ražošanas tradīciju. 2002. gadā, šai sabiedrībai apvienojoties ar sabiedrību “STAROBRNO, a.s.”, izveidojas atklātā akciju sabiedrība “STAROBRNO, a.s.”, kas turpina tradicionālā alus “Znojemské pivo” ražošanu, tādējādi Znojmo pilsētā alus darīšana ir minēta kopš trīspadsmitā gadsimta.

“Znojemské pivo” ražo minētajā apgabalā saskaņā ar metodi, kura aprakstīta iepriekš, izmantojot vietējos ūdens resursus un izejvielas, kam piemīt norādītā kvalitāte un īpašības un kas alum piešķir tā savdabību. Ražošanas oriģinalitāte pamatojas uz daudzu gadsimtu ilgu pilsētnieku alus korporatīvās ražošanas tradīciju šajā teritorijā.

1997. un 1998. gadā “Znojemské pivo” alus šķirnes tiek atzītas trijās no četrām kategorijām sacensībās Čehijas Republikas visprestižākajos konkursos, kurus organizē PIVEX gadatirgū. Konkursā “Cena českých sládků” (“Čehijas alus darīšanas meistaru balva”) alus “Znojemské pivo 12 % Premium — světlý ležák” tiek uzskatīts par trešo labāko alu 1997. gadā.

Gadatirgū PIVEX 1999. gadā “Znojemské pivo” iegūst pirmo vietu par savu alu “12 % Hostan Premium” un otro vietu par alu “10 % Hostan Granát”. Alus “Znojemské pivo 11 % Hradní — světlý ležák” izcīna pirmo vietu konkursā “Cena českých sládků”. 2000. gadā “Znojemské pivo” iegūst pirmo vietu konkursā “Naše pivko” (“Mūsu alutiņi”), kuru sāk rīkot žurnāla “Pivní kurýr” (Alus kurjers) redakcija. 2001. gads līdz šim brīdim ir vislabvēlīgākais gads alum “Znojemské pivo” — tas saglabā savu pirmo vietu konkursā “Naše pivko”, turpretī alus “Hostan — Naše pivko” gūst panākumus izlejamo alu kategorijā konkursā “České pivo” (“Čehijas alus”), kas ir visprestižākais konkurss Čehijas Republikā, un tajā pašā konkursā alus “Znojemské pivo Hostan — Hradní” tiek atzīts par trešo labāko alu lāgera tipa alus kategorijā un iegūst otro vietu konkursā “Cena českých sládků”. 2003. un 2004. gadā “Znojemské pivo Hostan — Naše pivko” tiek piešķirts konkursa “Zlatý pohár PIVEX” (“PIVEX zelta kauss”) “kvalitātes sertifikāts”.

Neatkarīgi no preču zīmes, ar kuru alus tiek izplatīts, patērētājs nešauboties atpazīst jebkādu no alus “Znojemské pivo” šķirnēm, kas tiek ražots vienīgi konkrētajā ģeogrāfiskajā apgabalā.

Cilmes vietas nosaukums “Znojemské pivo” ir reģistrēts 2002. gadā Čehijas Republikā ar numuru 186.

4.7. Pārbaudes struktūra:

Nosaukums: Státní zemědělská a potravinářská inspekce, Inspektorát v Brně Adrese: Běhounská 10 CZ-601 26 Brno Tālrunis: (420) 542 42 67 02 Fakss: (420) 542 42 67 17 E-pasts: epodatelna@szpi.gov.cz

4.8. Marķējums: —

(1) OV L 93, 31.3.2006., 12. lpp. .